અંગ્રેજીમાં એક જાણીતી કહેવત છે, ‘પોલિટિક્સ મેક્સ સ્ટ્રેન્જ બેડ ફેલોઝ.’ વી.પી. સિંઘે એક વખત કહ્યું હતું, ‘પોલિટિક્સ ઇઝ મૅનેજમૅન્ટ ઓફ કોન્ટ્રાડિક્શન્સ’ જ્યારે તદ્દન વિરોધી લાગતા લોકો એકબીજા સાથે સંવાદ કરવા લાગે ત્યારે તેનું નામ મુત્સદ્દીગીરીનું રાજકારણ. સીધી વાત છે કે અહીં ભારતીય રાજકારણના બે ધ્રુવો – બે સમાંતરો મળતા હતા. જ્યારે આપણે સરખા લોકોને મળતા જોઈએ છીએ ત્યારે આપણને નવાઈ નથી લાગતી, પરંતુ વિરુદ્ધ સ્વરૃપના લોકોને મળતા જોઈએ છીએ ત્યારે આપણને જરૃર નવાઈ લાગે છે. અહીં પણ એવું જ થયું. આથી તો પ્રણવદાના સંઘના કાર્યક્રમની ચર્ચા ખૂબ જ થઈ અને તેના શક્ય અર્થો પણ લોકોએ તારવ્યા. પ્રણવદા અને મોહન ભાગવત જે બોલ્યા અને જે ન બોલ્યા તે બંનેના વિવિધ અર્થો નીકળે છે. જે બોલ્યા તે તો હવે સ્પષ્ટ છે.